ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Δεκεμβρίου 1990 όσον αφορά τη χορήγηση από το Βέλγιο ενισχύσεων υπέρ της βιομηχανίας άνθρακα 1991 (Τα κείμενα στη γαλλική και ολλανδική γλώσσα είναι τα μόνα αυθεντικά) (91/405/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Με επιστολή της 2ας Οκτωβρίου 1990, η κυβέρνηση του Βελγίου κοινοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις χρηματοδοτικές παρεμβάσεις στις οποίες προτίθεται να προβεί υπέρ της βιομηχανίας άνθρακα κατά το 1991.

Με βάση την εν λόγω απόφαση, η Επιτροπή αποφασίζει ως προς τα ακόλουθα χρηματοδοτικά μέτρα για το 1991:

- ενίσχυση για την κάλυψη των ζημιών εκμετάλλευσης, με βάση το άρθρο 3 της απόφασης αριθ. 2064/86/ΕΚΑΧ μέχρι ποσού 2 257 570 000 βελγικών φράγκων,

- ενίσχυση για τη χρηματοδότηση κοινωνικών παροχών στη βιομηχανία άνθρακα για την κάλυψη της διαφοράς μεταξύ πραγματικών και συνήθων κοινωνικών επιβαρύνσεων, μέχρι ποσού 292 700 000 βελγικών φράγκων,

- ενίσχυση για την κάλυψη των δαπανών των σχετικών με το σύστημα των συμπληρωματικών αδειών για τους ανθρακορύχους υπεδάφους μέχρι ποσού 37 700 000 βελγικών φράγκων.

Σύμφωνα με την κοινοποίηση της κυβέρνησης του Βελγίου, τα μέτρα ενίσχυσης που έχουν ανακοινωθεί πρόκειται να διευκολύνουν την υλοποίηση του σχεδίου αναδιάρθρωσης της επιχείρησης "Kempense Steenkolenmijnen". Η παύση λειτουργίας του τελευταίου ορυχείου προβλέπεται να πραγματοποιηθεί το αργότερο κατά τη διάρκεια του 1992.

Τα προβλεπόμενα από την κυβέρνηση του Βελγίου μέτρα υπέρ της βιομηχανίας άνθρακα ανταποκρίνονται στις διατάξεις του άρθρου 1 παράγραφος 1 της απόφασης αριθ. 2064/86/ΕΚΑΧ. Η Επιτροπή πρέπει, ως εκ τούτου, να αποφασίσει με βάση το άρθρο 10 της εν λόγω απόφασης όσον αφορά τη συμφωνία των μέτρων προς τους στόχους και τα κριτήρια που αναφέρονται σ' αυτήν καθώς και τη συμβατότητά τους με την καλή λειτουργία της κοινής αγοράς.

ΙΙ

Από το 1987, οπότε τέθηκε σε εφαρμογή το πρόγραμμα αναδιάρθρωσης το οποίο είχε καταστεί αναγκαίο λόγω του γεγονότος ότι η παραγωγή άνθρακα δεν παρουσιαζόταν οικονομικά βιώσιμη μακροπρόθεσμα, το δυναμικό εξόρυξης μειώθηκε σταδιακά από 4,4 εκατομμύρια τόνους το 1987 σε 0,8 εκατομμύρια τόνους το 1990.

Ο όγκος των ενισχύσεων που κοινοποιήθηκαν για το 1991 ανέρχεται μόλις στο 20 % των ενισχύσεων που χορηγήθηκαν το 1986.

Η φθίνουσα πορεία των ενισχύσεων που προβλέπονται από την κυβέρνηση του Βελγίου, ο προσωρινός τους χαρακτήρας καθώς και η θέση σε εφαρμογή προγράμματος αναδιάρθρωσης, σαφώς καθορισμένου, συμφωνούν προς τους όρους εφαρμογής της απόφασης αριθ. 2064/86/ΕΚΑΧ.

Η ενίσχυση για την κάλυψη των ζημιών εκμετάλλευσης διευκολύνει τη συνέχιση του προγράμματος αναδιάρθρωσης για την ανθρακοπαραγωγό λεκάνη του Kempen, όπως προβλέπει η υπουργική απόφαση του Ιανουαρίου 1987. Με την προβλεπόμενη ενίσχυση, η διαφορά μεταξύ προβλεπόμενων δαπανών και εσόδων πρόκειται να καλυφθεί μόνον 83 % για κάθε παραγόμενο τόνο και, ως εκ τούτου, η εν λόγω ενίσχυση ανταποκρίνεται στις προϋποθέσεις εφαρμογής του άρθρου 3 παράγραφος 1 της απόφασης αριθ. 2064/86/ΕΚΑΧ.

Η ενίσχυση αυτή συμβάλλει στην επίλυση των κοινωνικών και περιφερειακών προβλημάτων που συνδέονται με τη μείωση της παραγωγής άνθρακα, σύμφωνα με το άρθρο 2 παράγραφος 1 τρίτη περίπτωση της εν λόγω απόφασης.

Από την κοινοποίηση που υποβλήθηκε στην Επιτροπή όσον αφορά τη χρηματοδότηση του συστήματος κοινωνικών παροχών στη βιομηχανία άνθρακα, διαπιστώνεται ότι, με τις ενισχύσεις στον τομέα αυτό, η σχέση μεταξύ της επιβάρυνσης για κάθε εν δράση ανθρακωρύχο και του ύψους των παροχών ανά δικαιούχο βρίσκεται σε χαμηλότερο επίπεδο σε σχέση με το αντίστοιχο επίπεδο στις υπόλοιπες βιομηχανίες. Η εν λόγω διαφορά εναμένεται να ανέλθει το 1991 σε 292 700 000 βελγικά φράγκα.

Συνεπώς, η υπέρβαση των ορίων που καθορίζονται στο άρθρο 7 της απόφασης αριθ. 2064/86/ΕΚΑΧ πρέπει να θεωρηθεί ως άμεση ενίσχυση στην τρέχουσα παραγωγή. Η μείωση των δαπανών παραγωγής που συνεπάγεται, η οποία είναι χαμηλότερη από 6 %, δεν αποτελεί σημαντικό πλεονέκτημα από άποψη ανταγωνισμού για την ανθρακοβιομηχανία σε σχέση με τους υπόλοιπους παραγωγούς άνθρακα της Κοινότητας, δεδομένης της συνήθους επιβαρύνσεως της βιομηχανίας άνθρακα του Βελγίου εξαιτίας της σημαντικής μείωσης της παραγωγής.

Έχοντας υπόψη το σύνδεσμο που υφίσταται μεταξύ του μέτρου αυτού και του προγράμματος αναδιάρθρωσης, το μέτρο συμβάλλει στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα κατά τρόπο σύμφωνο προς το άρθρο 2 παράγραφος 1 τρίτη περίπτωση της απόφασης αριθ. 2064/86/ΕΚΑΧ.

Η ενίσχυση για την κάλυψη των ζημιών λόγω της χορήγησης συμπληρωματικών αδειών στους ανθρακωρύχους υπεδάφους πρέπει να θεωρηθεί ως έμμεση ενίσχυση της τρέχουσας παραγωγής. Δεδομένου του χαμηλού ύψους της, ήτοι κάτω του 1 % των εσόδων ανά παραγόμενο τόνο, του μεταβατικού χαρακτήρα του μέτρου και της ένταξής της στο σχέδιο αναδιάρθρωσης, η ενίσχυση συμφωνεί προς τους στόχους και τις προϋποθέσεις που καθορίζονται στο άρθρο 2 της απόφασης αριθ. 2064/86/ΕΚΑΧ.

ΙΙΙ

Συνεπώς, οι ενισχύσεις που αποτελούν αντικείμενο της απόφασης αυτής είναι συμβατές προς την καλή λειτουργία της κοινής αγοράς.

Η παρούσα απόφαση δεν προδικάζει τη συμφωνία των διατάξεων που διέπουν τις πωλήσεις βελγικού άνθρακα στις επιχειρήσεις παραγωγής ηλεκτρικής ενέργειας με τις διατάξεις των συνθηκών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στη βελγική κυβέρνηση να καταβάλει στη βιομηχανία άνθρακα του Βελγίου, για το 1991, ενισχύσεις ύψους μέχρι 2 587 970 000 βελγικών φράγκων. Το συνολικό ποσό αποτελείται από τις ακόλουθες ενισχύσεις:

1. ενίσχυση για την κάλυψη των ζημιών εκμετάλλευσης μέχρι ποσού 2 257 570 000 βελγικών φράγκων-

2. ενίσχυση για τη χρηματοδότηση κοινωνικών παροχών στη βιομηχανία άνθρακα μέχρι ποσού 292 700 000 βελγικών φράγκων-

3. ενίσχυση για την κάλυψη των δαπανών των σχετικών με το σύστημα συμπληρωματικής άδειας για τους ανθρακωρύχους υπεδάφους, μέχρι ποσού 37 700 000 βελγικών φράγκων.

Άρθρο 2

Η κυβέρνηση του Βελγίου ανακοινώνει στην Επιτροπή, μέχρι τις 30 Ιουνίου 1992, τα ποσά των ενισχύσεων που έχουν πραγματικά καταβληθεί το 1991.

Άρθρο 3

Η παρούσα απόφαση απευθύνεται στο Βασίλειο του Βελγίου. Βρυξέλλες, 17 Δεκεμβρίου 1990. Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.